Pa, dogter op hoewe buite Pta aangerandArgieffoto: Lorraine Claasen ŉ Pa en sy dogter is Donderdagaand in hul huis op ŉ kleinhoewe noord van Pretoria aangeval. Sers. Margaret Molani, woordvoerder van die Hammanskraal-polisie, het Vrydag aan Maroela Media gesê drie verdagtes het omstreeks 23:45 op die kleinhoewe in die Bultfontein-omgewing toegeslaan. Die man was saam met sy dogter en seun by die huis tydens die aanval. “Die man het sy honde hoor blaf en is na buite om te gaan ondersoek instel. Toe hy terugkeer na sy huis het drie verdagtes hom oorval en met ŉ ysterpyp aangerand,” het sy gesê. Molani kon nie bevestig of die verdagtes enige wapens by hulle gehad het nie. Die verdagtes het die man se dogter ook aangerand voor hulle van die toneel gevlug het. Die man het ná die aanval self die voorval by die Hammanskraal-polisie aangemeld, waarna hy en sy dogter na ŉ hospitaal gegaan het. Dit is nie duidelik hoe ernstig die slagoffers beseer is nie. Molani kon nie dadelik die slagoffers se ouderdomme bevestig of bewerings dat ŉ kwadfiets glo gesteel is nie. Sy het gesê ŉ saak van aanranding met die doel om ernstig te beseer is aanhangig gemaak en word ondersoek. Niemand is nog in verband met die voorval in hegtenis geneem nie.